প্রধানমন্ত্রীরদপ্তর
প্রধানমন্ত্রী আজ আসামে একটি গুরুত্বপূর্ণ তেল ও গ্যাস প্রকল্প এবং ইঞ্জিনিয়ারিং কলেজের উদ্বোধন করেছেন
নতুন দিল্লি, ২২ ফেব্রুয়ারি, ২০২১
প্রধানমন্ত্রী শ্রী নরেন্দ্র মোদী আজ আসামে ইন্ডিয়ান অয়েলের বঙ্গাইগাঁও তৈল শোধনাগারে ইন্ডম্যাক্স ইউনিটের উদ্বোধন করে তা জাতির উদ্দেশ্যে উৎসর্গ করেছেন। এছাড়াও তিনি এদিন ডিব্রুগড়ের মধুবনে সেকেন্ডারি ট্যাংক ফার্ম এবং ধেমাজি থেকে দূর সংযোগের মাধ্যমে তিনসুকিয়ার মাকুমের হেবেদা গ্রামে একটি গ্যাস কম্প্রেসার স্টেশনের উদ্বোধন করেন। এর পাশাপাশি প্রধানমন্ত্রী এদিন ধেমাজি ইঞ্জিনিয়ারিং কলেজের উদ্বোধন এবং সুয়ালকুচি ইঞ্জিনিয়ারিং কলেজের ভিত্তিপ্রস্তর স্থাপন করেন।
অনুষ্ঠানে আসামের রাজ্যপাল অধ্যাপক জগদীশ মুখী, মুখ্যমন্ত্রী শ্রী সর্বানন্দ সোনোয়াল, কেন্দ্রীয় তেল ও প্রাকৃতিক গ্যাস মন্ত্রী শ্রী ধর্মেন্দ্র প্রধান এবং কেন্দ্রীয় খাদ্য প্রক্রিয়াকরণ শিল্প মন্ত্রকের রাষ্ট্রমন্ত্রী শ্রী রামেশ্বর তেলি উপস্থিত ছিলেন।
প্রধানমন্ত্রী জনগণের উদ্দেশ্যে তাঁর ভাষণে বলেন, উত্তর-পূর্বাঞ্চল ভারতের নতুন বিকাশমূলক যন্ত্র হিসেবে পরিগণিত হবে। তিনি আসামের উন্নয়নে আরও বেশি করে কাজ করার জন্য অনুপ্রাণিত হয়েছেন। প্রধানমন্ত্রীর স্মরণ করিয়ে দেন যে, ব্রহ্মপুত্রের উত্তর তীরে কিভাবে আট দশক আগে জয়মোতি ছবিটির মাধ্যমে অসমীয়া চলচ্চিত্রের জন্ম হয়েছিল। তিনি বলেন, আসামের ওই অঞ্চলটি এমন অনেক ব্যক্তিত্ব তৈরি করেছে যারা সেই রাজ্যের সংস্কৃতির গর্বকে প্রসারিত করেছেন। তিনি বলেন, আসামের সুষম উন্নয়নের জন্য কেন্দ্র এবং রাজ্য সরকার যৌথভাবে কাজ করছে। আর এটা সম্ভব হচ্ছে রাজ্যের পরিকাঠামোগত উন্নয়নের জন্য।
বিরোধীদের কড়া সমালোচনা করে প্রধানমন্ত্রী বলেন, দেশের উত্তর প্রান্তে প্রভূত সম্ভাবনা থাকলেও পূর্বের সরকার এ ব্যাপারে বিমাতৃসুলভ আচরণ করেছে। যোগাযোগ ব্যবস্থা, চিকিৎসা ব্যবস্থা, শিক্ষাব্যবস্থা কিংবা শিল্প স্থাপনের প্রতি কোনো গুরুত্ব দেয়নি। বর্তমান কেন্দ্রীয় সরকার 'সবকা সাথ- সবকা বিকাশ- সবকা বিশ্বাস' এই মন্ত্র নিয়ে চলছে। আসামের পরিকাঠামোগত উন্নয়নের বিষয়টি নিয়েও তিনি আলোকপাত করেন।
প্রধানমন্ত্রী বলেন, এই অঞ্চলে শক্তি এবং শিক্ষা ক্ষেত্রে পরিকাঠামোগত উন্নয়নের জন্য ৩ হাজার কোটি টাকার প্রকল্প বাস্তবায়ন করা হয়েছে। যা আসামের প্রতীক হিসাবে গণ্য হয়েছে। প্রধানমন্ত্রী তাঁর ভাষণে স্বনির্ভরতার প্রতি গুরুত্বারোপ করে বলেন, দেশে তৈল শোধনের পরিমাণ বহুলাংশে বেড়েছে বিশেষত বঙ্গাইগাঁও তৈল শোধনাগারে। তিনি বলেন, গ্যাস ইউনিট প্রকল্প বাস্তবায়িত হওয়ায় আসাম সহ উত্তর-পূর্বাঞ্চলে এলপিজি উৎপাদনের পরিমাণ যথেষ্ট পরিমাণ বাড়বে। এর পাশাপাশি যুব সম্প্রদায়ের মধ্যে কর্মসংস্থানের সুযোগ সৃষ্টি হবে।
প্রধানমন্ত্রী উল্লেখ করেন যে, সেখানকার গরিব মা-বোনেরা উজ্জ্বলা যোজনার আওতায় আসায় আর তাদের কাঠের জ্বালানি থেকে ধোঁয়া শরীরে গ্রহণ করে অসুস্থ হতে হবে না। তিনি বলেন আসামে প্রায় ১০০ শতাংশ বাড়িতে গ্যাসের সংযোগ দেওয়া হয়েছে। এবার কেন্দ্রীয় বাজেটে উজ্জ্বলা যোজনায় আরো ১ কোটি দরিদ্র মা- বোনকে গ্যাসের সংযোগ দেওয়ার ব্যবস্থা হয়েছে।
তিনি বলেন, গরিব মানুষ গ্যাস সংযোগ, বিদ্যুৎ সংযোগ এবং সারের অভাবে কষ্ট পায়। স্বাধীনতার এত বছর পরেও ১৮ হাজার গ্রামে বিদ্যুৎ পৌঁছায়নি, যার মধ্যে অধিকাংশই আসাম এবং উত্তর পূর্বাঞ্চলের রাজ্য গুলি রয়েছে। সরকার তাই সংশোধনের কাজে হাত দিয়েছে। প্রধানমন্ত্রী বলেন, এই অঞ্চলে গ্যাসের অভাবে অধিকাংশ সার কারখানা হয় বন্ধ হয়ে গেছে অথবা রুগ্ন ঘোষিত হয়েছে। যার প্রভাব গিয়ে পড়েছে দরিদ্র এবং মধ্যবিত্তের ওপর।
তিনি বলেন, প্রধানমন্ত্রী উজ্জ্বলা যোজনায় বিশ্বের বৃহত্তম গ্যাস পাইপলাইন নেটওয়ার্কে পূর্ব ভারতকেও যুক্ত করা হচ্ছে।
তিনি বলেন, আত্মনির্ভর ভারত গঠনে দেশের বিজ্ঞানী, যন্ত্রবিদ, প্রযুক্তিবিদরা তাঁদের প্রতিভাকে বিকশিত করেছেন। প্রধানমন্ত্রী বলেন, বিগত বছরগুলিতে আমরা দেশে এমন একটা পরিবেশ তৈরি করার জন্য কাজ করছিলাম যেখানে দেশের যুবসমাজ উদ্যোগের মাধ্যমে সমস্যার সমাধান করতে পারে। আজ পুরো বিশ্ব ভারতের প্রকৌশলীদের স্বীকৃতি দিচ্ছে। আসামের যুব সম্প্রদায়ের মধ্যে প্রভূত সম্ভাবনা রয়েছে। রাজ্য সরকার তাদের ক্ষমতার পরিধি বাড়াতে প্রচেষ্টা চালাচ্ছে। আজ আসামে ২০ টিরও বেশি ইঞ্জিনিয়ারিং কলেজ রয়েছে। ধেমাজি ইঞ্জিনারিং কলেজের উদ্বোধন এবং সুয়ালকুচি ইঞ্জিনিয়ারিং কলেজের ভিত্তিপ্রস্তর স্থাপন ইঞ্জিনিয়ারিং শিক্ষা ক্ষেত্রকে আরও সুদৃঢ় করবে। আসামে আরও তিনটি ইঞ্জিনিয়ারিং কলেজ গড়ে তোলা হচ্ছে বলে প্রধানমন্ত্রী ঘোষণা করেন।
প্রধানমন্ত্রী বলেন, আসাম সরকার খুব শীঘ্রই যাতে কেন্দ্রের নতুন শিক্ষানীতির প্রয়োগ করতে পারে সেই প্রচেষ্টা চালাচ্ছে। এতে আসামের জনগণ, বিশেষ করে চা বাগানের শিশু শ্রমিক ও আদিবাসী সম্প্রদায়ের মানুষ, যাদের শিক্ষার মাধ্যম স্থানীয় ভাষা, তারা বিশেষভাবে উপকৃত হবেন।
প্রধানমন্ত্রী বলেন, আসাম চা, হস্তশিল্প এবং পর্যটনের জন্য বিশ্বের দরবারে সুবিদিত। স্বনির্ভরতাই আসামের জনগণের শক্তি এবং ক্ষমতা বৃদ্ধি করেছে। চায়ের উৎপাদন বৃদ্ধি আসামকে আরও স্বনির্ভর করে তুলবে। যখন এ রাজ্যের যুব সম্প্রদায় বিদ্যালয় এবং কলেজে দক্ষতা তৈরির শিক্ষা লাভ করবে তখন তো আরও বেশি কার্যকর হবে।
প্রধানমন্ত্রী বলেন, এবারের বাজেটে আদিবাসী অধ্যুষিত এলাকায় নতুন আরও ১০০ টি একলব্য মডেল স্কুল গড়ে তোলা হবে। যাতে আসামও উপকৃত হবে।
প্রধানমন্ত্রী বলেন, কৃষকদের দক্ষতা এবং আয় বাড়াতে কেন্দ্রীয় সরকার রাজ্য সরকারের সঙ্গে যৌথ সহযোগিতায় কাজ করে চলেছে। তিনি বলেন, মৎস্য ক্ষেত্রে কৃষকদের জন্য সরকার ২০ হাজার কোটি টাকার একটি গুরুত্বপূর্ণ প্রকল্প গ্রহণ করেছে। তিনি বলেন, আসামের কৃষকদের উৎপাদিত পণ্য আন্তর্জাতিক বাজারে পৌঁছানোর জন্য সরকার প্রচেষ্টা চালিয়ে যাচ্ছে। আসামের অর্থনৈতিক বিকাশে চা বাগান গুলির ভূমিকা রয়েছে বলে প্রধানমন্ত্রী জানান। তিনি আসামের ক্ষুদ্র চা চাষীদের জমি ইজারা দেওয়ার অভিযান চালানোর জন্য আসাম সরকারের প্রশংসা করেন। প্রধানমন্ত্রী বলেন, আসামের জনগণের এখন উন্নয়ন ও অগ্রগতির এই ডবল ইঞ্জিনকে শক্তিশালী করা উচিত।